KIRJALLINEN KYSYMYS E-3213/02

esittäjä(t): Margrietus van den Berg (PSE) komissiolle

(12. marraskuuta 2002)

Aihe: Rahoitusta myönnettäessä tarvitaan yhteisön säännöstöä kilpailun vääristymien estämiseksi

Frieslandin maakunnassa Heerenveenissä aloitti vuoden 2000 tienoilla toimintansa tietokonealan yritys Sanmina-SCI, jossa kävin työvierailulla 19. lokakuuta 2002. Yritys lakkautetaan tämän vuoden lopussa, mikä merkitsee 260 työpaikan menetystä. Vierailun aikana paljastui, että myös tämä yritys on saanut Euroopan yhteisön rahoitusta. Maailmanlaajuistumisen myötä merkkituotteiden valmistajat perustavat Sanmina-SCI:n kaltaisia yrityksiä ja pyrkivät samalla sulkemaan yksikköjä paikoissa, joissa kustannukset ovat alhaisimmat, siten että tuotemerkit eivät joudu kärsimään. Merkkituotteiden valmistajat kuten Hewlett Packard ja Philips tekevät niin säännöllisesti. Usein on kyseessä tuotantoyksikkö, joka on yhteydessä yhteen asiakkaaseen ja jolla ei ole omaa tutkimus- ja kehitysosastoa, mikä tekee siitä haavoittuvan.

Olisi toivottavaa sisällyttää OECD:n säännöstö sopimuksiin, silloin kun monikansalliset yhtiöt saavat suoraa tai epäsuoraa EU:n tukea tai muuta julkista rahoitusta. Säännöstön tulisi kattaa merkkituotteita valmistavat monikansalliset emoyhtiöt, jotka käyttävät hyväkseen alihankintasopimuksia SCI:n kaltaisten yksikköjen kanssa.

Alankomaissa parlamentin alahuoneen jäsen Jacques Tichelaar on tehnyt kysymyksiä SCI:stä. Hänelle on vastattu, että OECD:n suuntaviivojen mukaista säännöstöä ollaan valmiita laatimaan ja käyttämään niitä mm. Euroopan yhteisön tukia myönnettäessä. Työvierailun sekä yritysneuvoston ja johdon kanssa käymieni keskustelujen perusteella olen tullut siihen tulokseen, että on saatava aikaan yhteisön säännöstö eikä vain Alankomaita koskeva säännöstö, jotta voitaisiin estää kilpailun vääristyminen tai oravanpyörään joutuminen. Euroopan komissio etsii tasapainoa vapaiden ja rehellisten markkinoiden ja sosiaalisen perusturvan säilyttämisen välillä Euroopassa. On myös estettävä työntekijöiden joutuminen kertakäyttötavaran asemaan.

1. Onko komissio valmis kehittämään kyseistä säännöstöä yhdessä jäsenvaltioiden ja monikansallisten yritysten kanssa, jotka ovat sijoittuneet Eurooppaan tai tekevät alihankintasopimuksia?

2. Jos kysynnän odotetaan muuttuvan, kuuluuko yrityksen yhteiskunnalliseen vastuuseen etsiä vaihtoehtoisia tuotteita tai ostajia ja tehdä tarvittaessa sijoituksia?

Anna Diamantopouloun komission puolesta antama vastaus

(14. tammikuuta 2003)

Komissio vahvistaa, että ohjelmakaudella 19941999 Euroopan sosiaalirahastosta (ESR) yhteisrahoitettiin Sanmina-SCI:n työntekijöiden työllistämistukia ja että Euroopan aluekehitysrahasto (EAKR) järjesti yhteisrahoitusta IBF Heerenveen -teollisuusalueen kehittämiseen Friesland tavoite 5b -aluekehitysohjelman mukaisesti. Sanmina-SCI sijaitsi kyseisellä alueella.

Taloudellisen yhteistyön ja kehityksen järjestön OECD:n suuntaviivoissa monikansallisille yrityksille esitetään liiketoiminnan vastuullisiin menettelytapoihin liittyviä vapaaehtoisia periaatteita ja normeja, jotka koskevat eri aloja, kuten työllistämistä, työmarkkinasuhteita, ihmisoikeuksia, ympäristöä, tiedonsaantia, kilpailua, verotusta sekä tiedettä ja tekniikkaa. Työllistämistä ja työmarkkinasuhteita koskevan luvun tavoitteena on, että ennen yrityksen sulkemista tehtäisiin ennakkoilmoitus ja käytäisiin vuoropuhelua. Kansainvälistä sijoitustoimintaa ja monikansallisia yrityksiä koskevaan OECD:n julistukseen liittyneissä maissa, joihin myös kaikki jäsenvaltiot kuuluvat, on kansallisia yhteyspisteitä, jotka voivat auttaa ja toimia välittäjänä tässä prosessissa kaikkien asianosaisten kanssa. Komissio ei näin ollen aio laatia muuta säännöstöä OECD:n suuntaviivojen lisäksi.

Komissio hyväksyi hiljattain laajan kuulemismenettelyn jälkeen yritysten sosiaalista vastuuta koskevan tiedonannon(1). Samassa yhteydessä se päätti perustaa useista sidosryhmistä koostuvan foorumin tuodakseen yhteen eurooppalaisten työnantaja- ja työntekijäjärjestöjen, kansalaisyhteiskunnan sekä kuluttajien tärkeimpiä edustajia. Tällä tavoin komissio halusi vahvistaa avoimuutta, edistää lähentymistä ja selvittää mahdollisuuksia laatia yhteiset suuntaviivat yritysten sosiaalista vastuuta koskeville käytännöille ja välineille. Samalla se halusi ottaa huomioon nykyiset yhteisön aloitteet ja säädökset sekä kansainvälisiin sopimuksiin perustuvat välineet, joihin myös mainitut OECD:n suuntaviivat kuuluvat.

On vielä huomautettava, että useita työntekijöille tiedottamiseen ja työntekijöiden kuulemiseen liittyviä yhteisön direktiivejä voidaan soveltaa parlamentin jäsenen mainitseman kaltaisissa tilanteissa. Tällaisia direktiivejä ovat muun muassa työntekijöiden joukkovähentämistä(2), yrityksen tai liikkeen luovutusta(3), eurooppalaista yritysneuvostoa(4) ja työntekijöiden kuulemista ja työntekijöille tiedottamista(5) koskevat direktiivit.

Kyseisten toimien lisäksi komissio käynnisti tammikuussa 2002 eurooppalaisten työmarkkinaosapuolten kuulemisen, joka koski mahdollisuutta määritellä yritysten uudelleenjärjestelyä

koskevat perusperiaatteet ja kehittää niitä. Komissio on tyytyväinen siihen, että työmarkkinaosapuolet ovat äskettäin päättäneet sisällyttää tämän tärkeän kysymyksen seurannan monivuotiseen työohjelmaansa vuosiksi 20032005.

(1) KOM(2002) 347 lopullinen.

(2) Neuvoston direktiivi 98/59/EY, annettu 20 päivänä heinäkuuta 1998 työntekijöiden joukkovähentämistä koskevan jäsenvaltioiden lainsäädännön lähentämisestä. (Direktiivillä kodifioidaan direktiivit 75/129/ETY ja 92/56/ETY), EYVL L 225, 12.8.1998.).

(3) Neuvoston direktiivi 2001/23/EY, annettu 12 päivänä maaliskuuta 2001 työntekijöiden oikeuksien turvaamista yrityksen tai liikkeen taikka yritys- tai liiketoiminnan osan luovutuksen yhteydessä koskevan jäsenvaltioiden lainsäädännön lähentämisestä, EYVL L 82, 22.3.2001.

(4) Neuvoston direktiivi 94/45/EY, annettu 22 päivänä syyskuuta 1994 eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisönlaajuisissa yrityksissä tai yritysryhmissä, EYVL L 254, 30.9.1994.

(5) Euroopan parlamentin ja neuvoston direktiivi 2002/14/EY, annettu 11 päivänä maaliskuuta 2002 työntekijöille tiedottamista ja heidän kuulemistaan koskevista yleisistä puitteista Euroopan yhteisössä työntekijöiden edustusta koskeva Euroopan parlamentin, neuvoston ja komission yhteinen julistus, EYVL L 80, 23.3.2002.